**6-дәріс тақырыбы:**

**Түсіндірме жанрының көкейтестілік сипаты, табиғи және әлеуметтік оқиғалармен үндестігі**

**Дәрістің мақсаты:**

 ***Түсіндірме (комментарий) жанрының әлеууметтік және табиғи құбылыстармен тығыз байланыстылығын студенттерге баяндап беру.***

 ***Түсіндірменің арғы тегіне үңілер болсақ, ол тұрмыстық оқиғаларды, құбылыстарды, адамның күнделікті өмірдегі жүріс-тұрысын ауызекі тілге тиек етуден, талдаудан бастау алады.***

 А.А. Тертычныйдың айтуынша, түсіндірме сұқбат сияқты әрі әдіс, әрі жанр ретінде көрінеді (**Тертычный А.А. Жанры периодической петати. – М.: Аспект Пресс, 2006. С.119.**). Әдіс ретінде ол публицистика жанрларының бәрінің бойында болады. Ақпаратта түсіндірме біреудің пікірін дәйексөз ретінде алудан көрінеді. Лидтің бір түрі деп те айтуға болады. Ал коррсепонденция, мақала, очерк, қамту (обозрение), баспасөзге шолу, рецензияда бейнеленетін затқа (предметке) авторлық интерпретация жасау, ой қорыту, қорытынды жасау түрінде ажарланады.

 Түсіндірме арқылы журналист көкейтесті мәселелерге қатысты кемістіктер мен жетістіктерді қысқаша талдай отырып, өз көзқарасын (отношение) білдіреді, соған байланысты міндеттер мен проблемаларды түйіндейді, оларға баға береді, олардың даму, өзгеру тенденцияларына, заңдылықтарына көз жібереді. Түсіндірменің хабарлама жанрлардан басты айырмашылығы оның осы талдамалылығынан аңғарылады.

 Қазіргі түсіндірме мындадай мақсаттарды көздейді:

* қоғамдық өмірдің, әлеуметтік тіршіліктің дәл осы сәтте өзекті деп танылған фактілерге аудитория назарын аудару, оларға іле-щала, ізін суытпай баға беру;
* түсіндірмеленген оқиғалардың басқа оқиғалармен байланыста қарастыру, сол оқиғаның себептерін анықтау;
* түсіндірмеленген оқиғалардың дамуын болжау, түйіндеу;
* салыстырмалы мысалдар арқылы әрекет жасаудың қажетті әдістерін немесе міндеттерді орындауды негіздеу.

 Осы арада айта кету керек, түсіндірме жаңа оқиғаларға көзқарас, пікір білдіру ғана емес. Онда проблемалар ашық та батыл айтылады, соный айналасындағы көкейтесті фактілер талқыланады.

 Және бір айта кетер жайт, түсіндірменің превентивті сипаты да бар, ол оқиғадан, фактіден бұрын жүруі де мүмкін. Ол қоғамдық пікірді, аудиторияны болар оқиғаға алдын ала дайындайды.

 Біз бұрын информациялық хабарламаларға **кім? (не?) қашан? қайда?** деген сұрақтар тән дегенбіз. Ал түсіндірмеге: **шындығында, расында кім (не?), қандай жағдайда? неге? кімге пайдалы? жай‑күйі қалай? не істеу керек? қалай жақсарту керек? қандай айырмашылықтар мен қайшылықтар бар? оның стратегиясы мен тактикасы қалай?** – деген сұрақтар тән.

 Нақты бір құжатқа немесе саясаткердің сөзіне, пікіріне байланысты түсіндірмеде туындаған жағдайға тек ***бастапқы*** талдама жасалады. Бұл жанрдың жеделділігі сондай, кейде түсіндірмеші өз мәтінін бір-екі сағат ішінде дайындап шығады. Өйткені ол дайындалып жатқан газет нөміріне беріп үлгеруі керек, оның үстіне ол өзінің жинақы да қисынды сөзі арқылы белгілі бір мәселе бойынша газеттің де позициясын білдіреді. Ал ірі оқиғаны түсіндірмелеу міндетін, әрине, білім-білігі мол, тиісті материалды еркін меңгере алатын тәжірибелі журналист қана абыроймен алып кете алады. Сондықтан түсіндірме дайындауға дарынды, көрген-білгені мол жан, маманданған журналист тартылады. Түсіндірме ұзақ-сонарлықты ұнатпайды, оның стилі ширақ

 Түсіндірме жазу үшін қандай шарт қажет, не істеу керек? Біріншіден, жұмысты нақты нысана таңдаудан бастаған жөн. Оны күнделікті өмір ұсынады. Содан кейін мындай саулдарға жауап іздеген абзал:

* қандай құбылысты жазғым келеді? Мен оқырманға не айтуым керек, аудиторияға қандай мағлұмат бере алам? Оқырман сезімінің қандай пернелерін баса алам?
* болашақ жарияланымға қажетті менде қандай білім, қандай дайындық, қандай түсінік бар?
* менің оппонентім (қарсыласым) түсіндірме жарыққа шыққаннан кейін қаандай дау айта алады? Оларды жарияланымда қалай ескеруге болады?

 Б.В. Стрельцов түсіндірмеде түрлі‑түрлі стильдік бояулар мен нақыштар болады дейді де, жанрды жағымды және сыни деп жіктейді (**Стрельцов Б.В. Основы публицистики. Жанры. – Минск: Университетское, 1990. С.172.**). Ғалым талдау (анализ) мен түсіндірмелеу (комментирование) бір‑біріне сіңісу арқылы публицистиік әсерге ие болады деп жазады. ***Мен осы жерде мына мәселеге назар аударар едім. Түсіндірме қара сөз, оның ішінде сатиралық реңде де, поэзия мақамымен, оның ішінде ақ өлең түрінде де жазылады.***

 ***Түсіндірме дегеніміз – айтулы бір мәселе бойынша дәлел келтіре отырып пайымдау.*** Пайымдау кезінде түсіндірмеленетін жаңа оқиға аудиторияға бұрыннан белгілі ауқымды мәселелермен, міндеттермен, жағдайлармен байланыстырылады. Сауатты жазылған түсіндірменің әдетте мықты логикалық түйіні болады. Түсіндірмеленетін және түсіндірмеге арқау болатын фактілер, олардың детальдары, бүге‑шігесі автор ұсынып отырған тезисті қолдайды немесе оның пайымдауларына арқау етіледі.

 **Түсіндірме мынадай тәсілдермен жүзеге асырылады:**

* бастапқы және түсіндірмеленетін фактілер арасындағы өзара байланысты анықтау

(мәселен, оқиға алдындағы жағдайды талқылау);

* түсіндірмеленетін негізгі оқиғаларды тәптіштеу (оқиға бүге‑шігесін қалпына келтіру), мәселе көтеруге қажетті сипаттарды тәптіштеу (мысалы, Мәжіліс отырысын талдай отырып, депутатардың әртүрлі пікірлерін, байламдарын өзара байланыста қарастыру);
* фактілерді салыстыру, бұрын болған ұқсас жайттарға иек арта сөйлеу;
* түсіндірмеге тақырып болған көкейтесті оқиға (зат) байланыстарын шендестіру аудиторияға ұсынылар модель (үлгі) ретінде көрсетіледі;
* талқыланып отырған әрекетті жүзеге асыру барысында конфронтациялық немесе қарама‑қайшы әдістерді қарсы қою;
* мәтінді интерпретациялау (құжаттарға түсінік беру, оппонент дәлелдерін ұғынықты, түсінікті тілге көшіру).

 Осы аталған аналитикалық әдістер жеке‑жеке де, аралас та қолданыла береді.Сондай сипатына қармастан, оның (негізгі бөліктерінің) типтік құрылым элементтері болады. Ең алдамен:

а) түсіндірме айқын, бесенеден белгілі оқиғаларды қабылдамайды. Ол оқырманға бұлыңғырлау, қатпары мол көкейтесті тақырыптарға жасалады;

**ә) түсіндірмеленетін оқиға және түсіндірмешінің міндеті хабарланады;**

б) оқиғаға байланысты туындаған мәселелер жүйеленеді;

в) түсіндірмелеуші фактілер мен ойларды, детальадрды баяндайды;

г) түсіндірмеге дидактика жат, ол оқиға үдерісінің тенденцияларына үңіледі;

ғ) өзекті оқиғаға қатысты автордың байыпты көзқарасы тезистерді түйіндейді, түсіндірмеленетін құбылыстың мәнін ашар пікір әдетте мәтіннің аяғында беріледі.

**Түсіндірме идеясы**. Түсіндірме жазу оның идеясынан бастау алады. Бұл арадағы идея дегеніміз – түсіндірмені оқығаннан кейін пайда болар жаңа түсінік. Идеясыз түсіндірменің еш қадырі, мән-мағынасы жоқ. Егер идея қарабайыр, қарадүрсін болса, ол оқырманды мүлде селт еткізбейді. Мәселен, әнші болу үшін консерваторияда оқу керек деген сияқты. Сондықтан түсіндірменің идеясы әрі сонылығымен, әрі ерекше бітімімен мен мүндалап тұрғаны жөн.

 Америка журналисі Джон МакКормик (John McCormik) түсіндірмен идеясын іздегенде қандай сұрақтарға жауап іздеу керектігін былайша тізбелейді:

1. Түсіндірме кімге арналады? Элитаға ма, қарапайым оқырманға ма, автордың таныстарына ма әлде автордың өзіне ме?

2. Түсіндірме қандай көңіл-күйді білдіреді? Ашу-ызаны, қарсылықты, таңданыс пен қанағат сезімін бе?

3. Автор алдына қандай мақсат қояды? Елге оқиғаның мәнін ашып көрсеткісі келе ме? Олардың пікірін өзгертуді көздей ме? Оқырманның көңілін көтергісі келе ме?

4. Осы мәселе бойынша көпшілік арасында жүрген пікірге түсіндірме не қоса алады? Түсіндірменің «қосымша құны» қандай? Жаңа аргумент пе, жаңа мәнмәтін (контекст) немесе оқиғаның жаңа өлшемі ме?

5. Бұл мәселе бойынша автор қандай жаңалық айта алады? Авторда тақырып пен пікір бар, бірақ проблеманың шешімі бар ма? Әлде автор тағы бір рет көпшілікке мәлім ақиқатты жайып салғысы келе ме?

6. Автор өз позициясына сын көзімен қарай алды ма? Ол сын тезінен өте алды ма? Қарсыластар қандай уәж айта алады? Автор айтыс барысында өзінікі жөн екенін дәлелдеп шыға ала ма?

 **Түсіндірмешінің-комментатордың қателесуге, мүлт кетуге қақысы бар.** Өйткені оның қолында бастапқы материал, сүйенер құжаттың түпнұсқасы болмайды. Оның-комментатордың оқиғаның басы-қасында болуы шарт емес, өйткені ол репортер емес. Ол болған оқинаның, не болмаса туар оқиғаның композициясын, даму барысын бере алады. Қазақ: «Жаңылмайтын жақ, сүрінбейтін тұяқ болмайды», - деп бекер айтпайды. Мәселен, Уинстон Черчилльдің мынадай сөзі бар: «Саясаткер ертең не болады, бір аптадан кейін не болмақ, бір жылдан кейін не болатынын болжап айта білуі керек. Содан соң оның неге болмағанын түсіндіре білуі керек», - деген екен («Политик должен предсказать, что произойдет завтра, через неделю. Через год. Потом объяснить, почему это не произошло»).

***Шет елде: АҚШ-та, басқа Батыс елдерінде осы түсіндірмеші-комментаторға***

***ұқсас бір кәсіп бар.***

*Колумни́ст (*[*ағылш.*](https://ru.wikipedia.org/wiki/%D0%90%D0%BD%D0%B3%D0%BB%D0%B8%D0%B9%D1%81%D0%BA%D0%B8%D0%B9_%D1%8F%D0%B7%D1%8B%D0%BA)*column –  бағана) – белгілі бір басылымда бағананы (бөлімді, айдарды) жеке жүргізуші автор немесе осы бағананың бірнеше тұрақты жүргізушісінің бірі. Сонау 1926 жылы АҚШ-та бұл кәсіптің сын-сипаты, өзіндік ереекшелігі туралы «Бағана» (*[*ағылш.*](https://ru.wikipedia.org/wiki/%D0%90%D0%BD%D0%B3%D0%BB%D0%B8%D0%B9%D1%81%D0%BA%D0%B8%D0%B9_%D1%8F%D0%B7%D1%8B%D0%BA)*The Column) атты кітап шыққан. Колумнист жеке айдарды жүргізіп отырады, ал көбінесе бағананы бірнеше тұрақты авторлар таратады. Колумнистің штаттағы журналист болуы міндетті емес.*

 **Бақылау сұрақтары.**

1. Түсіндірме жанрының композициясына тоқталыңыз.
2. Түсіндірме жанрына азық болар тақырыптар туралы әңгіме қозғаңыз.
3. Қазіргі қазақ ақпараттық кеңістігіндегі түсіндірмешілер туралы пікіріңіз.
4. Репортаж бен түсіндірменің айырмашылығын ашып көрсетіңіз.

**Ұсынылар әдебиет.**

1. Ворошилов В.В. Журналистика. – СПб.: Издательство Михайлова В.А., 2016.
2. Тертычный А.А. Жанры периодической печати. – М.: Аспект Пресс, 2017.